Benítez reiknar með erfiðum leik á Elland Road Rafael Benítez á æfingasvæði Liverpool . Reuters Rafael Benítez knattspyrnustjóri Liverpool reiknar með erfiðum leik hjá sínum mönnum þegar þeir mæta Leeds United í 3. umferð ensku deildabikarkeppninnar á Elland Road annað kvöld . ,, Ég býst við því að það verði uppselt á leikinn og ég reikna með erfiðum leik . Við vitum að Leeds er stór klúbbur og við berum mikla virðingu fyrir honum . Ég hef séð leiki liðsins á DVD og það er alveg á hreinu að stuðningsmenn Leeds eru liðinu mjög mikilvægir . Þeir standa með sínum mönnum allan tímann og gera mótherjunum erfitt fyrir . Leeds á frábæra stuðningsmenn og við verðum að vera vel einbeittir , “ segir Benítez . Leeds trónir á toppi ensku 2. deildarinnar . Liðið hefur 22 stig eftir átta leiki , hefur unnið 7 leiki og gert eitt jafntefli . Benítez ætlar að stokka töluvert upp í liði sínu og gefa minni spámönnum tækifæri í leiknum . ,, Það er ekkert vanmat í gangi hjá okkur . Þrátt fyrir að ég muni gefa mönnum tækifæri mun ég stilla upp sterku liði . Við stefnum á að vinna þessa keppni . Á mínu fyrsta ári hjá Liverpool fórum við í úrslit í deildabikarnum . Ég myndi gjarnan vilja fara í úrslitaleikinn aftur og koma fram hefndum á móti Chelsea . “